“Grin kard” lotereyasiga ro‘yxatdan o‘tish boshlandi

AQSh Davlat departamenti 2015-yil “Turli Millat Vakillari uchun Immigratsion Vizalar” (“Grin kard”) lotereyasiga ro‘yxatdan o‘tish muddati 2013-yilning 1-oktabridan 2015-yilning 2-noyabriga qadar davom etishini e’lon qildi. Bu haqda AQSh elchixonasi sayti xabar berdi.

Har yili AQSh hukumati AQShga immigratsiya ko‘rsatkichlari past bo‘lgan mamlakatlar, shu jumladan, O‘zbekiston fuqarolari uchun “Turli Millat Vakillari uchun Immigratsion Vizalar - DV” dasturi orqali 50 mingta doimiy yashash huquqini beruvchi vizalar ajratadi. Vizalar so‘nggi 5 yil mobaynidagi immigratsiya ko‘rsatkichlari past bo‘lgan hududlarga ko‘proq belgilanadi. Vizaga murojaat etuvchilar kompyuter orqali amalga oshiriladigan tasodifiy tanlov lotereyasi yordamida saralanadi. Shaxsning ismi lotereyada tanlanishi unga immigratsion vizaga murojaat etish jarayonining keyingi bosqichlariga o‘tish imkoniyatini beradi.
DV Lotereyaga murojaatchilarning ro‘yxatga olinishi 2013-yil 1-oktabr kuni boshlandi. Ro‘yxatga olish vaqti 2013-yil 2-noyabr kuni tugaydi. Barcha arizalar elektron ravishda dvlottery.state.gov sahifasi orqali topshirilishi shart. DV Lotereyasiga ariza berish uchun hech qanday haq olinmaydi. Murojaat etuvchilarga arizalarni topshirish uchun ro‘yxatga olish davrining so‘nggi haftasigacha kutmaslik tavsiya etiladi. Dunyo bo‘yicha talabning o‘ta yuqoriligi Internet sahifasining sekinlashuviga olib kelishi mumkin. 2013-yil 2-noyabr soat 21:00 dan keyin birorta ham ariza qabul qilinmaydi.
2014-yil 1-maydan boshlab, qatnashchilar o‘zlarining arizalari ro‘yxatga olinganini tasdiqlovchi varaqalardan foydalanib, Davlat Departamentining Internet sahifasida immigratsion vizaga murojaat etish jarayonining keyingi bosqichlarga o‘tish uchun tanlangan yoki tanlanmaganliklari haqida ma’lumotni bilib olishi mumkin. Murojaatchilar o‘z tasdiqlov varaqalarni printerda chop etib olishi va 2015-yil 30-sentabrga qadar lotereyada g‘olib bo‘lgan yoki bo‘lmaganidan qat’iy nazar, saqlab qo‘yishi lozim.
DV Lotereyasining talablariga ko‘ra, murojaat etuvchi ushbu lotereyada qatnashishi mumkin bo‘lgan davlatlardan  biri, shu jumladan, O‘zbekistondan bo‘lishi va o‘rta maktab darajasiga teng ma’lumotga ega bo‘lishi kerak. Ariza topshirish va talablarga javob berishga oid qo‘shimcha ma’lumotlarni  AQSh Davlat Departamenti rasmiy sahifasida e’lon qilingan “2015-yil DV Lotereyasi Yo‘riqnomasi”dan olish mumkin.
Ba’zi hollarda ayrim firmalar g‘oliblardan katta miqdorda pul talab qiladi yoki tovlamachilik bilan shug‘ullanadi. Shuni unutmangki, DV Lotereyasida g‘olib bo‘lgan shaxs AQSh elchixonasi yoki Konsullik bo‘limiga o‘z viza suhbati uchun kelguniga qadar, AQSh Davlat Departamenti mazkur dastur bo‘yicha hech qanday to‘lovlar olmaydi.
AQSh elchixonasi “Turli Millat Vakillari uchun Immigratsion Vizalar” dasturida qatnashishni istagan barcha kishilarga shuni ma’lum qiladiki, Elchixona va AQSh Deportamenti mazkur Lotereya va uning talablari bo‘yicha yagona vakolatli ma’lumot manbaidir.
11-oktabr kuni Elchixona Lotereyani muhokama qilish uchun jamoat uchun ochiq bo‘lgan “Chai Chat” tadbirini o‘tkazadi. Bir oy davomida dasturga oid ma’lumot va maslahatlar Twitter, Facebook kabi ijtimoiy tarmoqlarda chop etiladi.
DV 2015 dasturi bo‘yicha qo‘shimcha ma’lumotlar va o‘tkazilishi rejalashtirilgan tadbirlar haqida ma’lumotlarni elchixonaning Internetdagi manzilidan olish mumkin.